Endelig. Efter over to måneder er Jonas Vingegaard, thyboen og Tour-vinderen tilbage i konkurrence, når han kører Kroatien Rundt. Følg comeback-løbet på TV2 Sport eller Play. En lang pause, der blandt andet har affødt kritik fra hans eneste kollega i klubben af danske Tour de France-vindere, Bjarne Riis. Alt imens thyboen cykler mod nye mål, har hans tidligere hold nu indgået en aftale med et nordjysk firma. Noget, som skal hjælpe med at forberede den næste Vingegaard. Det er det Skive-baserede ColoQuick-hold, som har underskrevet samarbejdsaftale med det ligeledes nordjyske Fusion Sportswear System. Bag mærket står det nordjyske brødrepar Mads og Per Nissen. Der er faktisk tale om et genoptaget samarbejde. Fra 2017-19 stod Fusion også bag udviklingen af de sort-hvide dragter til den danske talentfabrik, der i de år producerede flere World Tour-ryttere, blandt andre Julius Johansen. 'Verdens bedste ko starter som en kalv', som der står på holdejer Brian Pedersens kontor, hvis virksomhed er storsponsor og dermed ligger navn til holdet. Christian Moberg, kommentator på TV2 og samtidig sportsdirektør på coloQuick-holdet, glæder sig over samarbejdet, der skal hjælpe dem med at udklække den næste Vingegaard. - Vi ønsker at skille os ud fra mængden, og sammen med FUSION kan vi nu tilbyde de unge danske cykeltalenter en komplet løsning, som ingen andre kan. Vi ved af erfaring, at FUSION giver os de bedste forhold. Jonas Vingegaard, der også har kørt for Aalborg Cykle-Ring i sine helt unge år, kører for Jumbo Visma. - Først og fremmest havde jeg brug for en pause efter Touren. Folk genkender mig lidt oftere på gaden, har Vingegaard tidligere sagt om tiden efter den historiske cykelsommer. Han kørte fra 2016-2018 for ColoQuick og havde dermed et år i det nordjyske sportstøj.

Referat:
Mens Jonas Vingegaard gør comeback, indgår hans danske hold nordjysk aftale.